**Likumprojekta "Grozījums likumā "Par Hāgas konvenciju par tiesas un ārpustiesas dokumentu izsniegšanu civillietās vai komerclietās"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma "Par Hāgas konvenciju par tiesas un ārpustiesas dokumentu izsniegšanu civillietās vai komerclietās" (turpmāk – Ratifikācijas likums), ar ko ratificēta Hāgas 1965. gada 15. novembra Konvencija par tiesas un ārpustiesas dokumentu izsniegšanu civillietās vai komerclietās (turpmāk – Konvencija), 3. panta izslēgšana nepieciešama, lai vienkāršotu un paātrinātu sadarbību starp tiesām dokumentu izsniegšanā.  Konvencija ir viena no visplašāk starptautiski piemērotajām konvencijām, kas regulē noteikumus par dokumentu izsniegšanu ārvalstīs civillietās vai komerclietās.  Konvencijas mērķis ir uzlabot līgumslēdzēju valstu savstarpējo tiesisko sadarbību civillietās vai komerclietās.  Konvencijas piemērošanas prakse Latvijā vairāku gadu garumā liecina par tiesu pietiekamām zināšanām Konvencijas piemērošanā. Ratifikācijas likuma 3. panta izslēgšana paātrinās atsevišķu civillietu izskatīšanas laiku, noņems Tieslietu ministrijai pienākumu iesaistīties procesā kā starpniekam.  Konvencijas 2. pants paredz katrai līgumslēdzējai valstij nozīmēt centrālo iestādi, kas apņemas saņemt tiesiskās palīdzības lūgumus par dokumentu izsniegšanu no citas līgumslēdzējas valsts un rīkoties atbilstoši 3.–6. panta noteikumiem, bet pants neparedz noteikt centrālo iestādi dokumentu nosūtīšanai uz ārvalsti.  Neskatoties uz grozījumiem, Tieslietu ministrija turpina būt kompetentā iestāde lūgumu saņemšanā no citu valstu centrālajām iestādēm. |
| 3. | Projekta izstrādē iesaistītās institūcijas | Likumprojekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attieksies uz personām, kuras ir iesaistītas tiesvedībā ārvalstīs vai Latvijā, ja vien šo tiesvedības procesu ietvaros būs izsniedzami dokumenti ārvalstīs pēc Latvijas lūguma – citā valstī saskaņā ar Konvenciju.  Saskaņā ar Konvenciju no visiem nosūtītajiem tiesiskās palīdzības lūgumiem 30 %, attiecīgi 2014. gadā – 86 un 2015. gadā – 102 tiesiskās palīdzības lūgumi bija saistīti ar pārrobežu dokumentu izsniegšanu tiesvedības procesos, kas ir saistīti ar uzņēmējdarbības vidi, ar personām, kas veic uzņēmējdarbību un strīdiem, kas uzņēmējdarbības kontekstā tiek izšķirti dažādu valstu tiesās.  Tāpat likumprojekts attiecas uz tiesām, kuras pēc likumprojekta spēkā stāšanās patstāvīgi iesniegs dokumentus izpildei ārvalstī, līdzīgi kā tas kopš 2015. gada 1. janvāra tiek realizēts Eiropas Savienībā. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību un administratīvo slogu vērtējama kā pozitīva, jo likumprojekts nodrošina gan personas, gan tiesību piemērotājus ar skaidrāku regulējumu dokumentu izsniegšanas jautājumos ārvalstīs.  Ar likumprojektu tiks mazināts arī Tieslietu ministrijas administratīvais slogs, jo Tieslietu ministrija vairs netiks izmantota kā starpposms dokumentu iesniegšanā citu valstu centrālajās iestādēs. |
| 3. | Administratīvo izmaksu monetārs novērtējums | Prognozējams izmaksu samazinājums, jo Tieslietu ministrija netiks izmantota kā starpposms. Precīzus aprēķinus veikt nav iespējams, jo dokumentu iesniegšanas gadījumu skaits ir mainīgs. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Grozījumi Civilprocesa likuma 666. un 667. pantā, kas attiecas uz Konvenciju. Tieslietu ministrija neveiks pārsūtītājas iestādes funkcijas, līdz ar to grozījumi mazinās noslodzi Tieslietu ministrijai un paātrinās dokumentu nodošanas lūgumu nosūtīšanu izpildei uz ārvalsti. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | Ar likumprojektu Latvija izpilda saistības kā Hāgas Starptautisko privāttiesību konferences dalībvalsts. Likumprojekts nodrošina, ka Latvija, pievienojoties Konvencijai, ir izpildījusi visus pienākumus, kas Latvijai izriet gan no Konvencijas, gan arī zināmā mērā Latvijai kā Hāgas Starptautisko privāttiesību konferences dalībvalstij. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rajonu (pilsētu) tiesas, apgabaltiesas un Augstākā tiesa. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Papildu līdzekļi nav nepieciešami, papildu kapacitāte nav nepieciešama. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

30.08.2016. 09:30

662

I. Turkopuls

67036847, Ilvars.Turkopuls@tm.gov.lv